بارفو الكلاب

بارفو الكلاب ( الاسم العلمى: Canine parvovirus ) هوا كائن بيتبع كارنيڤور پروتوپارڤوڤيروس 1.

هوه مرض  فيروسى معدى جدا بيصيب الكلاب و بيسبب اعراض حادة للجهاز الهضمى فى الكلاب الصغيرة فى السن، وممكن يسبب ليها الموت، يصيب  اكتر الكلاب من عمر 6 الى 20 اسبوع بس ممكن كمان يصيب الكلاب الكبيرة فى السن بالذات اللى مش محصنة. ممكن يتنقل من كلب للتانى عن طريق الملامسة بمخلفات الكلاب (البراز) او الادوات الملوثة بالمخلفات دي، والانسان ممكن يلعب دور فى نقل المرض من كلب للتانى عن طريق الايدى او الهدوم او الاحذية الملوثة بمخلفات الكلب اللى عيان.

 الأعراض 
فترة حضانة الفيروس من 3 الى 7 أيام بعدها تبتدى أعراض الاصابة تظهر، وممكن يحصل تدهور سريع فى حالة الكلبفى48 ساعة اذا مابتدتش فى العلاج فورا. واكتر الاعراض  اللى بتظهر على الحيوان هي:

- الخمول واالكسل.

- ملوش نفس ياكل.

- الترجيع او القئ المستمر وممكن يظهر دم فيه.

- الأسهال وممكن يظهربرضه دم فيه.

- جفاف شديد على الحيوان وهنا بتكون الخطورة لان الحيوان بيفقد كمية كبيرة من السوائل اللى بيكون معاه فقدان فى نسبة كبيرة من الأملاح والايونات، و هو ده السبب فى التدهور السريع لحالة الكلب.

- يبيأثر الفيروس على البطانة الداخلية للأمعاء، وده سبب الترجيع والاسهال المدمم وممكن الحالة تتدهور أكتر من كده فيحصل نزيف داخلى من الأمعاد وده بيسبب بعد كده فقر الدم والانيميا الشديدة جدا.

-  الفيروس كمان بيطلع بعض السموم اللى بتأثر على المناعة بشكل كبير وبيقلل من مستوى خلايا الدم البيضاء، ومع قلة المناعة الكلب بيكون معرض للأصابة بكتير من الأمراض البكتيرية.

- التدهور السريع فى حالة الكلب ممكن تكون سبب  فى حدوث صدمة وموت المفاجئ للحيوان.

 العلاج والوقاية 
- للأسف مفيش علاج معروف لمرض البارفو فى الكلاب لحد دلوقتي، لكن كل اللى بنعمله اننا نعالج الأعراض اللى بتظهر على الحيوان علشان نحمى الكلب من الجفاف اللى ممكن يصيبه وده عن طريق تعليق الأملاح بشكل مستمر واستخدام مجموعة من المضادات الحيوية علشان نمنع الاصابة الثانوية بالبكتريا اللى ممكن تحصل نتيجة ضعف المناعة، لازم كمان يكون فى تغذية علاجية للحيوان علشان أمعاء الحيوان بتتعرض للألتهاب الشديد والنزيف المستمر. الحيوان لازم يروح عيادة بيطرية ومش هينفع يتعالج فى البيت لان الحيوان لازم يكون تحت الملاحظة المستمرة عن طريق الطبيب بيطرى.

- حالات الوفاة ممكن توصل ل90 % من الكلاب المصابة، وكل ما ابتدا التعامل مع الكلاب المصابة بدرى و بشكل سريع كل ما كانت فرض النجاة اكبر.

- الحل الوحيد لمنع الاصابة او تخفيف الاعراض بعد كده هو تحصين الكلاب، بيدأ التحصين بجرعة أولية عند عمر 6 -8 أسابيع و بعد كده بياخد جرعة تنشيطية بعدها بشهر (عمر 10-12 اسبوع) وكمان جرعة تنشيطية تانية بعدها بشهر (عمر 14-16 اسبوع) وجرعة عند عمر سنة وممكن ياخد جرعات اضافية على حسب ما يشوف الطبيب البيطرى المعالج.

 لينكات برانيه 

 مصادر 

تصنيف:كائن
تصنيف:كارنيڤور پروتوپارڤوڤيروس 1